登昇元閣故基
作者：劉過
朝代：宋

paragraphs: 脚力倦矣曷少休，侵晨更作昇元遊。
眼中已不見二百四十尺突兀之高樓，但見炊煙萬竈宿貔貅。
上有啼鴉噪鵲如泣訴，下有藤蔓老樹根據枝相虯。
想其結締初，匠石巧與造物侔。
桷榱枅栱不知幾大木，一木牽挽回萬牛。
山川退聽左右受約束，日月烏兔早暮東西流。
阿房之旗矗立矮如戟，臨春結綺望仙三閣俱下頭。
盃埦塊潜培塿而已矣，蹄涔洞庭芥爲舟。
拄撐霄漢彈壓大千界，下歷梁唐秦隋晉漢周。
一朝世故有翻覆，禍結祝融回祿與鬰攸。
灰飛障天烟焰熾，一火三月爛不收。
遂使觚稜化草莽，丹雘成墟丘。
吾聞至人侈儉初何心，有茅一把蓋頭便可留。
何必窮極土木事妖怪，脧削赤子膏血斂以裒。
是故子劉子，不仙不佛亦不侯。
視鸞臺鳳閣爲蘧廬，百萬買宅亦夢幻泡影漚。
江西豈無家，白沙翠竹泉石幽。
茅簷曝日搔背癢，籬缺牆破手葺修。
如以天地爲室廬，日月行住坐卧得自由。
不爲朱門是，不作白屋羞。
有時騎鯨千里遊汗漫，有時蛤蜊遽食龜殻秋。
彼昇元閣者亟成而復壞，腸亦不能爲之斷，心亦不能爲之憂。
造物何足云，此身自贅疣。
譽堯毀桀未必公是非，丘跖兩窖蟻與螻。
日斜諸公急下山，我有斗酒歸去來兮相與勸酬。